b'\n_START_ARTICLE_\nJosep Granyer i Giralt\n_START_SECTION_\nObra\n_START_PARAGRAPH_\nEls animals en actituds humanitzades formen part de la majoria de les obres de Josep Granyer, per exemple les dues escultures de la Rambla de Catalunya de Barcelona. Una quantitat important d\'obra podem trobar-la en una col\xc2\xb7lecci\xc3\xb3 de m\xc3\xa9s de 25 peces de bronze que formen part del seu fam\xc3\xb3s "Bestiari" en el fons art\xc3\xadstic del Museu Deu del Vendrell. _NEWLINE__NEWLINE_Pel que fa a les il\xc2\xb7lustracions tamb\xc3\xa9 trobem animals en actituds humanes Granyer il\xc2\xb7lustr\xc3\xa0 poesies d\'autors com Pere Quart o Josep Carner i tamb\xc3\xa9 particip\xc3\xa0 en col\xc2\xb7leccions de dibuixos amb tem\xc3\xa0tica de flora-fauna inicialment destinats a la col\xc2\xb7lecci\xc3\xb3 de V\xc3\xadctor Imbert. _NEWLINE_El conjunt d\'aquestes peces, juntament amb la s\xc3\xa8rie del Museu Deu de 24 dibuixos d\'\xc3\xa9ssers h\xc3\xadbrids, converteixen Josep Granyer en un dels escultors m\xc3\xa9s originals de la seva generaci\xc3\xb3.\n_START_SECTION_\nEscultura\n_START_PARAGRAPH_\nJosep Granyer va ser un artista important sobretot per la seva obra escult\xc3\xb2rica, on creava animals i personatges de bronze._NEWLINE_Les seves obres m\xc3\xa9s destacades s\xc3\xb3n les escultures: El Toro pensant i la Girafa coqueta que estan situades a la Rambla de Catalunya de Barcelona.\n_START_SECTION_\nIl\xc2\xb7lustraci\xc3\xb3\n_START_PARAGRAPH_\nLa seva obra il\xc2\xb7lustrativa \xc3\xa9s extensa, per\xc3\xb2 gaireb\xc3\xa9 tota desconeguda. Tot i aix\xc3\xad, podem trobar il\xc2\xb7lustracions de l\'artista de llibres importants com ara: Las dos doncellas de Miguel de Cervantes, el Decamer\xc3\xb3 de Boccaccio, Set di\xc3\xa0legs de B\xc3\xa8sties de Colette, o divulgatius com ara la Hist\xc3\xb2ria de Catalunya Il\xc2\xb7lustrada, de Ferran Soldevila o Jaume El Conqueridor de Maria Novell. Tamb\xc3\xa9 va il\xc2\xb7lustrar dues obres de Walter Scott._NEWLINE__NEWLINE_En les seves il\xc2\xb7lustracions solia utilitzar diverses t\xc3\xa8cniques: dibuix a ploma, aigua tinta, gravat a l\'aiguafort, punta seca, la litografia, etc._NEWLINE_ELS GRAVATS_NEWLINE_Jaume Pla i Pallej\xc3\xa0 va iniciar-lo en l\'art del gravat i va realitzar nombrosos gravats tant en felicitacions nadalenques (nadales) pr\xc3\xb2pies o d\'enc\xc3\xa0rrec o per il\xc2\xb7lustrar llibres de bibli\xc3\xb2fil (llibres editats manualment). Va participar en la creaci\xc3\xb3 i edici\xc3\xb3 de la Col\xc2\xb7lecci\xc3\xb3 Rosa Vera on hi trobem un volum amb el seu nom. _NEWLINE_Per fer els gravats, Granyer, solia utilitzar la t\xc3\xa8cnica de l\'aiguafort que s\'adiu m\xc3\xa9s al seu tarann\xc3\xa0 detallista i minuci\xc3\xb3s. _NEWLINE_Va realitzar gravats per il\xc2\xb7lustrar llibres molt coneguts com ara El llibre de les b\xc3\xa8sties de Ramon Llull o El coloquio de los perros de Miguel de Cervantes.'